GiliGold/VAD_KnessetCorpus huggingface dataset:
יגאל בראון: העמלה הזאת, ברגע שנוגעים בה, הדבר הראשון שיכול לקרות שהמחיר למפרסם, ללקוח, יעלה, ואז פתאום תנובה, ששילמהX על פרסומת, תשלם X פלוס 10% שלקחו לה.
יוליה שמאלוב-ברקוביץ: ואז היא תעלה לי את היוגורט.
יגאל בראון: אז היא תעלה לך את היוגורט.
יוליה שמאלוב-ברקוביץ: וואי.
יוליה שמאלוב-ברקוביץ: הנה, פתרנו את הבעיה.
יוליה שמאלוב-ברקוביץ: עכשיו פתרנו את הבעיה...
יגאל בראון: אני מציע שתשאלי את תנובה מה יקרה למחיר של המוצרים שלה כשהפרסום שלה יתייקר ב-10%.
ניצן הורוביץ: אם הרכיבים - - -
יגאל בראון: לא גמרתי לדבר.
ניצן הורוביץ: המחירים התייקרו פי שלושה והפרסום כבר 10 שנים לא זז.
יגאל בראון: רבותי, תנו לי את זכות הדיבור, תוכלו לומר את שלכם בזמנכם.
אסף אמיר: אפרופו מאפיה.
אסף אמיר: המצב שהכסף חוזר, זה לא נקרא באנגלית "kickback"?
אסף אמיר: זה בעצם kickback, נכון?
יגאל בראון: זה שוק מסחרי, שוק פתוח - - -
אסף אמיר: kickback זה form of bribery.
אסף אמיר: אתה יודע איך זה במילון האנגלי?
יגאל בראון: אני מבקש.
יגאל בראון: העמלה בשוק כלכלי - - -
אסף אמיר: האם זה לא kickback?
יגאל בראון: אל תזרוק מלה, תן לי לסיים משפט.
יגאל בראון: העמלה בשוק כלכלי היא כלי עבודה של המדיה.
יגאל בראון: המדיה יודעת גם להוריד עמלות כשהיא תודיע שמי שלא יעמוד במכסות פרסום שלה היא תוריד לו את העמלה.
אסף אמיר: כסף שחוזר למפרסם זה kickback, ואתם עושים את זה, ולכן - - -
יגאל בראון: אני מבקש שתיתן לי לסיים.
כרמל שאמה-הכהן: אני תומך בבקשתו.
יגאל בראון: גם אני.
יגאל בראון: אם נתחיל להתחרות בצעקות זה לא יהיה טוב.
יגאל בראון: אותה עמלה שהולכת חזרה למפרסם, אם מישהו ייגע בה או יזיז משהו בשוק הזה, זה עלול לגרום לכאוס שיש לו שלוש צלעות, לא פרסומאים שנחסל אותם וייפתרו הבעיות.
אסף אמיר: הכאוס הוא בערוץ 10 - - -
יגאל בראון: אני מבקש לסיים.
לאה ורון: על אף שהוא התפרץ במשך הדיון לדוברים האחרים, תאפשר לו לדבר.
יגאל בראון: אחרי זה גם למדתי והשתתקתי.
יגאל בראון: שוק הפרסום הוא שוק שגם יודע לתקן את עצמו לבד.
יגאל בראון: המפרסמים והפרסומאים מבינים שיש פה בעיה ושהם צריכים לדבר על שקיפות.
יגאל בראון: הם לא צריכים את הרגולטור בשביל זה.
יוליה שמאלוב-ברקוביץ: מתי הם הבינו את זה?
יוליה שמאלוב-ברקוביץ: בכמה החודשים האחרונים?
יגאל בראון: אני לא אכנס לזה.
יגאל בראון: יוליה, זה בדיוק מה שעומדת להגיד עמיתתי מאיגוד השיווק, אני אשאיר לה לספר על זה.
יגאל בראון: אני מציע לכל מי שחושב שהוא יכול לפתור בעיה בהינף יד בהתערבות בשוק הזה, לנסות להקשיב לשוק הזה קצת יותר ולראות את הסכנות הטמונות בהתערבות.
יגאל בראון: יש פה איזון עדין בין שלושה גופים כלכליים, כשהתערבות באיזון הזה באיזו דרך תערער את הכול ותגרור תגובת שרשרת.
כרמל שאמה-הכהן: מה לדוגמה היה עושה באופן שלילי המודל הצרפתי בישראל?
יגאל בראון: אני חוזר בדיוק לנקודה.
יגאל בראון: אני לא אתווכח אתו על 40%, 30%, מה שחשוב הוא שחלק ניכר מהעמלה הולך למפרסם, אדון שטרום.
יגאל בראון: עכשיו תאר לך שבחוק אתה קובע עמלה X, אסור לקבל עמלות יותר גבוהות.
יגאל בראון: באותו רגע אין החזר יותר לתנובה, לא מחזירים לה יותר כלום.
יגאל בראון: מה זה אומר?
יגאל בראון: המחיר שהיא שילמה על טלוויזיה היה פעם 100 מיליון פחות 10%, היום זה לא יהיה פחות 10%, קרי, היא תחווה עליית מחיר של הפרסום, עליית מחיר של הפרסום זו גם עלייה בתשומות וזה מתגלגל עד למוצר.
יוליה שמאלוב-ברקוביץ: קצת פחות זלזול באינטליגנציה של האנשים שיושבים פה.
אסף אמיר: איזה עיוות.
יגאל בראון: על מה את מדברת בבקשה?
יוליה שמאלוב-ברקוביץ: מה אחוז ההוצאה על הפרסום של תנובה?
יגאל בראון: את רוצה להיכנס כעת לדוחות העסקיים של החברה?
יוליה שמאלוב-ברקוביץ: אני רוצה לשאול אותך.
יגאל בראון: יוליה, זה לא הדיון - - -
יוליה שמאלוב-ברקוביץ: אתה יושב פה - - -
יגאל בראון: יוליה, כמה תנובה מוציאה על פרסום?
יוליה שמאלוב-ברקוביץ: אתה יושב פה ומספר - - -
יגאל בראון: אז אני אגיד לך, 5 מיליון דולר נניח.
יוליה שמאלוב-ברקוביץ: ב-5 מיליון דולר האלה, במחזור של תנובה - - -
יגאל בראון: לא תנובה הקונצרן, אנחנו מדברים על שוק החלב נניח.
יוליה שמאלוב-ברקוביץ: יגאל, מה שאתה בעצם מספר כרגע, וזה מה שהצחיק אותי, שהתברר שלא הפצצה האירנית היא הסכנה לישראל, אלא פגיעה במשולש הזה שנקרא פרסומאי, מפרסם והמדיה.
יגאל בראון: יוליה, חיסול תעשיית הפרסום יפתור את הבעיה, חיסול העמלות.
יגאל בראון: ..
יוליה שמאלוב-ברקוביץ: ההורדה של החזירות במדינת ישראל תפתור את הבעיה.
כרמל שאמה-הכהן: מה שמר שטרום הציג זה לא חיסול העמלות.
כרמל שאמה-הכהן: הוא לא אומר: תעבדו בהתנדבות.
יגאל בראון: אני לא רוצה להתייחס כרגע להמלצה ספציפית כזאת או אחרת, אני רוצה לדבר על מגמה ותופעה אחת.
יגאל בראון: השוק הזה יודע והוא מתחיל בתהליכים של איזון עצמי.
יגאל בראון: ברגע שמשהו מתעוות, יש כוחות חדשים.
יגאל בראון: אנחנו לא מדברים פה על חבורה של גופים קטנים ומסכנים.
יגאל בראון: הלקוחות הן החברות הכי גדולות במשק, אלה החברות שמייצרות כמעט את התל"ג של מדינת ישראל.
יגאל בראון: האם הן חלשות?
יגאל בראון: הפרסומאים הם כאלה גדולים?
יגאל בראון: יש להם עוצמות כאלה?
כרמל שאמה-הכהן: השאלה מי משלם את הארוחה.
כרמל שאמה-הכהן: מדברים על ארוחות חינם, מי משלם בסוף את החשבון.
כרמל שאמה-הכהן: אם הגדולים והחזקים היו משלמים את החשבון, היינו שואלים את השאלה איפה הכוח שלהם והתחכום שלהם, אבל אם המדיה שהיא חלשה, היא זאת שנושאת בנטל של עודף הכוח של משרדי הפרסום - - -
יגאל בראון: בוא נשאל למה המדיה חלשה, ואז נגלה כשל וזה לא הכשל שמנסים להצביע עליו פה.
יגאל בראון: המדיה חלשה במדינת ישראל והיא נמצאת במקום שיש שני מכבשים: המפרסמים דרך הפרסומאים לוחצים אותה; המדיה חלשה כי כשל השוק האמיתי זה שיש משהו בעוגת הפרסום בישראל שלא יכול לממן ארבעה זכייני טלוויזיה מסחרית, אם לא חמישה עם החינוכית, ושלושה עיתונים יומיים.
יגאל בראון: אין מקום.
יגאל בראון: נכנס עיתון יומי אחד, השני ימות ויתרסק; נכנס ערוץ אחד נוסף, השני ימות ויתרסק.
יגאל בראון: זה שוק שלא יכול לממן.
יגאל בראון: זה הכשל.
יגאל בראון: יש פה עוגה שצריכה לממן את כל זה, לא העמלות יפתרו את הבעיה של השוק הזה.
כרמל שאמה-הכהן: התייחסות של מר שטרום, בבקשה.
דרור שטרום: ממש לשתי נקודות קצרות, כי אני לא מתייחס לאפולוגטיקה.
דרור שטרום: אני מתייחס רק לשתי נקודות עובדתיות.
דרור שטרום: א', הטיעון שאומר – ורשמתי את הדברים – שחלק ניכר מהעמלה חוזר למפרסם, הולך למפרסם, או המפרסמים חזקים, לא רק שהוא לא פותר את כשל השוק, אלא הוא מעיד על כשל השוק.
דרור שטרום: מה בעצם קורה כאן?
דרור שטרום: שני הגורמים החזקים בשלישייה מעבירים ביניהם את הכדור על חשבון השחקן השלישי, שזאת המדיה, וזה בדיוק לב העניין.
דרור שטרום: בדיוק פתחתי בדברים האלה, הרי אמרתי שענייננו הוא לא בשאלה אם מעבירים מראובן הפרסומאי לשמעון המפרסם, השאלה היא, האם כל שרשרת המזון הזאת בסוף מגיעה למדיה והאם כתוצאה מזה המדיה נשחקת?
דרור שטרום: והתשובה לזה היא כן.
יגאל בראון: זה פותח לי להנחתה עכשיו.
דרור שטרום: נקודה שנייה.
דרור שטרום: לגבי הטיעון של כשל השוק הנוסף, שעוגת הפרסום לא יודעת לתמוך בחמישה זכיינים, אולי שווה להזכיר, רק בשביל ההגינות, ששני הזכיינים הנוספים שאתה מדבר עליהם הם זכיינים מאוד זוטרים בגודל שלהם.
דרור שטרום: הטלוויזיה החינוכית להשוות אותה לקשת זה קצת קשה וכנ"ל גם ערוץ 24.
דרור שטרום: דבר שני, נתונים פשוטים: ההוצאה לפרסום במדיה גדלה בין שנת 2002 ל-2008 בצורה מאוד-מאוד חדה.
דרור שטרום: עוגת הפרסום גדלה, היא כן יודעת לתמוך כאשר השווקים יעבדו בצורה תחרותית ופתוחה - -
יגאל בראון: מר שטרום, מה קרה לה בשנים האחרונות?
דרור שטרום: - - היא לא יודעת לתמוך - - -
יגאל בראון: מה קרה לה בשנים האחרונות?
דרור שטרום: תן לי רגע לגמור.
דרור שטרום: אתה הרי דיברת וכבר אמרת שלמדת לתת לאחרים לדבר, אני לא כל כך רואה את זה.
דרור שטרום: מה שלא קורה טוב זה כאשר יש סתימה למעלה ברמת המפרסמים והפרסומאים וזה לא מחלחל למדיה, אז באמת זה לא יכול לתמוך בערוצי הטלוויזיה.
כרמל שאמה-הכהן: מישהו מערוצי הטלוויזיה רוצה להגיב?
כרמל שאמה-הכהן: אין התייחסות למה שנאמר פה?
אסף אמיר: זה רק מוכיח את מה שיוליה אמרה בפתח הדיון.
כרמל שאמה-הכהן: יושב-ראש הרשות השנייה, בבקשה.
אילן אבישר: אנחנו רגישים לסוגיה משני טעמים מרכזיים: האחד זה באמת היציבות או האיתנות הפיננסית של הענף שכבר מספר שנים מתנדנד ויש לבדוק כל מה שיכול להיות רלוונטי לבעיות שהוא סובל מהן.
אילן אבישר: דבר שני באמת זו המשמעות של העמלות על ההשקעה בתוכֶן וגם על התמלוגים למדינה, כי אלה מוגדרים על-פי אחוזים מהכנסות של הזכיינים.
אילן אבישר: בזמנו, כשהיה משבר מאוד חריף, הרשות פנתה והזמינה את הדוח של דרור שטרום ואימצה אותו.
אילן אבישר: מה שנעשה בעקבות זאת – יוליה, זה רלוונטי מאוד להערות שלך – ההמלצה הקונקרטית היתה לחולל שני תיקונים: האחד, בשקיפות של המהלכים הפיננסיים שקורים בין הזכיינים שלנו לבין חברות המדיה או חברות הפרסום, והשני זה לקבוע ולשקול תקרה של עמלות שיוכרו ככאלה שאם יש חריגה מהן זה עדיין לא ישפיע על ההערכה של הכנסות הזכיינים שמתוכן נגזרים אחוזי ההפקות וגם התמלוגים.
אילן אבישר: קודמתי בתפקיד פנתה ב-2008 לשר התקשורת דאז וב-2009 לשר התקשורת שהחליף אותו, מכיוון שתקנות כספים הן באחריות של השר.
אילן אבישר: הבקשות היו מאוד מפורטות ולא נענינו.
אילן אבישר: מהפרספקטיבה שלי אני חייב לציין, אני כבר שנתיים בתפקיד - - -
אסף אמיר: אתה אומר ששר התקשורת התנגד?
אילן אבישר: לא.
אילן אבישר: לא פעל.
אסף אמיר: זה להתנגד, כך קוראים לזה אצלנו.
יוליה שמאלוב-ברקוביץ: זה לא רק שר התקשורת הזה, גם הזה.
יגאל בראון: הוא פחד מהפרסומאים.
אילן אבישר: אני רוצה להוסיף שבשנתיים שאני בתפקיד המסרים שקיבלתי בסוגיה הזאת לא היו עקביים, לא היו דרמטיים.
אילן אבישר: חלק התייחסו לזה כבעיה, חלק טענו שזו אינה בעיה.
אילן אבישר: אני לא יודע אם זה בגלל החשש שלהם להתבטא בנושא הזה בצורה מפורשת או שזה באמת לא בעיה, אבל לא הגענו למקום, ואני באופן אישי, שהרגשנו צורך לטפל בזה בצורה דרמטית.
אילן אבישר: אם כי, יוליה, אני מזכיר לך שאחד המהלכים הראשונים שלך היה בפגישה כאן בכנסת עם המנכ"ל הקודם של הרשות השנייה, מנשה סמירה, ואיתי במזנון, כשהתחלנו לגלגל איך אפשר לבחון את הנושא הזה בצורה יותר מעמיקה.
אילן אבישר: זו גם איזו בעיה שמכבידה על הטיפול בנושא, ולכן גם חשובים דיונים מהסוג הזה שכולם מוזמנים ביחד ומדברים על זה בצורה - - -
יוליה שמאלוב-ברקוביץ: מוזמנים, רק לא באים.
אילן אבישר: שאלה מעניינת.
אילן אבישר: צריך לבדוק את זה.
אתי בנדלר: ידוע לך מה היו נימוקי משרד התקשורת לסירובם לתקן את תקנות הכספים?
אילן אבישר: לא ידוע לי.
לאה ורון: סליחה, ד"ר אבישר.
לאה ורון: משרד התקשורת הוזמן לישיבת הוועדה.
לאה ורון: הבוקר התקשרה אלי היועצת המשפטית של המשרד ומסרה שהם לא יוכלו להגיע.
אילן אבישר: הדברים האלה קרו ב-2009-2008, נכנסתי לתפקיד ב-2010, ולכן אני מציין שלא נתקלתי בצורך לחזור ולדון בזה.
אילן אבישר: עכשיו לקראת הישיבה הזאת חזרתי ובחנתי את כל החומר מהעבר, בין היתר גם את המכתבים האלה.
אילן אבישר: ברגע שמשרד התקשורת לא הרים את הכפפה ולא טיפל בזה - - -
אתי בנדלר: השאלה אם ידועים לך הנימוקים.
אילן אבישר: לא קיבלנו תשובה.
יוליה שמאלוב-ברקוביץ: לי יש נימוקים תחושתיים, שיש כמה משרדי פרסום שמטפלים במפלגה זו או אחרת.
אסף אמיר: בואו נניח לזה.
אסף אמיר: אפשר לשאול שאלה?
אסף אמיר: היועצת המשפטית של הוועדה, האם הרשות השנייה באמת לא יכולה אם היא היתה רוצה לטפל?
אסף אמיר: הרי היא רשות עצמאית.
אסף אמיר: אנחנו שומעים עכשיו על איחוד המועצות וכל הסיפור הזה.
אסף אמיר: האם הרשות השנייה במצב שהיא נמצאת היום כרשות סטטוטורית לא יכולה לטפל בדברים האלה ללא שר התקשורת?
אתי בנדלר: מדובר על תקנות הכספים שזה תקנות מכוח חוק התקשורת, ומי שמוסמך להתקין אותן הוא שר התקשורת.
אתי בנדלר: אלה לא כללים של השוק.
אסף אמיר: כלומר, הרשות המליצה לשר התקשורת ממה שאנחנו שומעים, ושר התקשורת הקודם וגם שר התקשורת הנוכחי נעצרו.
אתי בנדלר: אני מניחה שהם בחנו את הנושא והיו להם נימוקים ענייניים טובים, פשוט אין כאן מי שיוכל לפרוס אותם בפני הוועדה.
כרמל שאמה-הכהן: תלמה בירו, מנכ"ל איגוד השיווק הישראלי.
תלמה בירו: תודה.
תלמה בירו: מי שעדיין לא מכיר איגוד השיווק הישראלי הוא מה שהיה עד לפני חמש שנים איגוד המפרסמים בישראל.
תלמה בירו: זה הגוף שלמעשה מייצג ומאגד את החברות המפרסמות והמשווקות במשק, ומטבע הדברים את החברות שמפרסמות בטלוויזיה ושעומדות מאחורי 4 מיליארד השקל של עוגת הפרסום: כל חברות המזון, הבנקים, הטלפוניה, ההשקעות, הנדל"ן, שוק ההון וכו'.
תלמה בירו: נושא עמלות היתר הוא נושא מאוד-מאוד ותיק, ואני זוכרת שקראתי בעיתון שאפילו בני גאון זכרו לברכה, כשעוד היה יושב-ראש האיגוד העלה את הנושא והתחיל לטפל בו.
תלמה בירו: למעשה הנושא הזה עלה כאשר המדיה היא זו שהמציאה את נושא החזר העמלות בניסיונה למשוך יותר פרסומאים.
תלמה בירו: היא זו שהמציאה את הנושא הזה וככל הנראה הגולם קם על יוצרו ואנחנו רואים מה שקורה היום.
תלמה בירו: אנחנו מודעים היטב לכל האמוציות שמסתתרות מאחורי נושא העמלות ומאחורי יחסי מפרסם-פרסומאים.
תלמה בירו: אנחנו יודעים שיש עוינות, יש חשדנות, יש מילים כמו bribe, יש מלים כמו מאפיה, יש אווירה קשה ועכורה.
תלמה בירו: הרבה מאוד פעמים אנחנו חושבים איך אפשר לשנות את זה.
תלמה בירו: הרי בסך הכול כולנו רוצים לצמוח והצמיחה היא פועל יוצא של כלכלה טובה, וכלכלה טובה היא גם פרסום ושיווק נכון.
תלמה בירו: בינואר האחרון נראה היה לנו שהולך להיות מהפך.
תלמה בירו: יושב-ראש האיגוד שלנו, מעל בימת כנס השיווק הענק שהיה בינואר, שבזמנו הזמנו את יושב-ראש ועדת הכלכלה, כרמל שאמה-הכהן לדבר בו - - -
יוליה שמאלוב-ברקוביץ: תתחילו להזמין גם את חברי ועדת הכלכלה.
תלמה בירו: אם היה כרמל שאמה חוזר אלינו, אולי היינו מזמינים עוד.
תלמה בירו: בכנס הענק הזה שבו למעשה מגיעים כל המפרסמים, כל הפרסומאים, כל המדיה, יחסי הציבור – את מכירה אותו היטב – בכנס הזה קרא יושב-ראש האיגוד, איל מלי, שהוא מנכ"ל תשלובת החלב של תנובה, ואמר: בואו נפסיק את הרגשות הקשים האלה, בואו נידבר, בואו נבין אחד את השני, בואו נדבר על שקיפות אחת ולתמיד.
תלמה בירו: אנחנו המפרסמים קוראים לכם הפרסומאים להסכים לשקיפות.
תלמה בירו: לשמחתנו, עוד באותו יום, יש לי כאן העיתון, השיב מודי כידון, יושב-ראש איגוד חברות הפרסום לאיל מלי ואמר: אתה יודע מה, גם אני קורא לשקיפות מלאה בשוק הטלוויזיה ובמדיה, ואז אמרנו: יכול להיות שנרקם פה ברגע זה רגע היסטורי, רגע היסטורי שבו נוכל קודם כול להסיר את כל הרוחות הרעות שמנשבות כאן.
תלמה בירו: אחת ולתמיד ניתן מענה לדרור שטרום, ניתן מענה לרשות השנייה, ניתן מענה לשוק הפתוח שלנו, כדי שיהיה ככל העולם ולאו דווקא כמו צרפת, אלא כמו כל העולם המערבי.
תלמה בירו: ואז הלכנו ועשינו מעשה, פנינו קודם כול לייעוץ משפטי כדי לדעת אם מותר לנו בכלל לצאת בהצהרה משותפת כזאת.
תלמה בירו: בהצהרה היסטורית מהפכנית כזאת גם המפרסמים וגם הפרסומאים, והלכנו לייעוץ משפטי כולנו מעודדים ושמחים ויצאנו ממנה מתוסכלים, מקוממים - - -
יוליה שמאלוב-ברקוביץ: מי זה היועץ שלך?
תלמה בירו: איש "אנונימי" שקוראים לו "דוד תדמור", שהיה הממונה על ההגבלים העסקיים.
תלמה בירו: הוא היועץ.
תלמה בירו: הוא היועץ שאמר לנו: תיזהרו ביחד.
לאה ורון: למה צריך ביחד?
תלמה בירו: מכיוון שאם אנחנו נצהיר - - -
יוליה שמאלוב-ברקוביץ: מה הבעיה לעשות שקיפות?
יוליה שמאלוב-ברקוביץ: בשביל זה צריך אישור?
תלמה בירו: בוודאי.
תלמה בירו: עובדה.
אסף אמיר: את יודעת שהוא גם מייצג את כל חברות המדיה?
תלמה בירו: לא.
תלמה בירו: מכיוון שאנשים שומרי חוק אנחנו - - -
אסף אמיר: הוא אמר לי שהוא לא יכול לעזור לנו כי הוא מייצג את כל חברות המדיה.
תלמה בירו: סליחה, אני נורא מבקשת ממך, אסף, תן לי עוד שלושה משפטים בבקשה.
תלמה בירו: אנשים שומרי חוק אנחנו, ולכן פנינו אל מישהו שהוא אוטוריטה.
תלמה בירו: אמרנו: נפנה אל הממונה על ההגבלים העסקיים לשעבר, דוד תדמור, ונשאל אותו האם אנחנו יכולים לצאת בהצהרה החשובה הזאת, והוא אמר לנו: שמרו נפשכם.
אסף אמיר: למה לא פניתם לממונה עצמו?
אסף אמיר: למה למישהו שפעם היה ממונה והיום הוא עורך-דין פרטי?
אסף אמיר: לכו לממונה, יש מוסדות בישראל.
יוליה שמאלוב-ברקוביץ: לא רק זה, הממונה על ההגבלים ההוא, הולך לצאת נגד הממונה על ההגבלים הזה.
אסף אמיר: האם אין לכם ייעוץ משפטי?
אסף אמיר: האם לא ברור שהולכים לממונה?
אסף אמיר: הולכים לשוטר לשעבר להגיש תלונה?
תלמה בירו: סליחה.
תלמה בירו: לא באנו להגיש תלונה, באנו לראות - - -
אסף אמיר: תתייעצו עם הממונה על ההגבלים העסקיים.
תלמה בירו: האם מישהו מהממונה נמצא פה?
תלמה בירו: האם דוד תדמור נתן לנו עצה - - -
דרור שטרום: לימינך.
תלמה בירו: יופי.
תלמה בירו: האם דוד תדמור נתן לנו עצה שגויה?
תלמה בירו: אם כך, מחר בבוקר - - -
אסף אמיר: למה פניתם אליו?
תלמה בירו: מכיוון שאנחנו למודי ניסיון.
אסף אמיר: למה לא הלכתם לממונה?
תלמה בירו: האמן לי שאנחנו למודי ניסיון.
אסף אמיר: למה לא לממונה עצמו?
תלמה בירו: אמרנו, קודם כול נראה אם בכלל יש לנו סטנדינג.
אתי בנדלר: אנחנו מדברים כאן על דבר שאנחנו לא מבינים בו.
אתי בנדלר: אנחנו לא יודעים מה הם הציעו ואנחנו לא יודעים מה הוא השיב.
יוליה שמאלוב-ברקוביץ: תגידי מה הצעתם.
אתי בנדלר: עורך-הדין תדמור איננו נוכח כאן, הוא לא יכול לומר, סליחה, הייעוץ שלי מתייחס לשאלה - - -
תלמה בירו: לא פנינו לחברנו דרור שטרום, כפי שאנחנו בדרך כלל פונים אליו, מכיוון שידענו שהוא כבר מעורב בנושא.
דרור שטרום: בסדר, יש תחרות.
דרור שטרום: זה בסדר.
תלמה בירו: פנינו למי שמוסכם על כולם, אני מניחה, כדי לדעת האם יש לנו סטנדינג.
תלמה בירו: אני עורכת-דין, אני משפטנית במקצועי, אז אני יודעת שקודם כל אנחנו צריכים לברר האם יש לנו סטנדינג לבוא לממונה או שהוא ישליך אותנו לכל הרוחות.
תלמה בירו: ואז אמר לנו דוד תדמור, חלילה לכם.
תלמה בירו: הייתם צריכים לראות אותנו נכנסים בקול תרועה רמה - - -
יוליה שמאלוב-ברקוביץ: תלמה, מה ביקשתם?
יוליה שמאלוב-ברקוביץ: תסבירי מה ביקשתם.
תלמה בירו: ביקשנו לצאת בהצהרה משותפת שאומרת:
תלמה בירו: שוק הפרסום ממחר בבוקר יהיה שקוף.
יוליה שמאלוב-ברקוביץ: וזה היה אסור לכם לעשות?
אסף אמיר: את זה יועץ משפטי אמר לכם שאסור לעשות?
תלמה בירו: לא סתם יועץ משפטי.
יוליה שמאלוב-ברקוביץ: לכן יש פה הצעות חוק שיעזרו לכם - - -
אסף אמיר: הייתי נזהר להגיד את הדברים האלה על היועץ המשפטי לשעבר.
תלמה בירו: דוד תדמור יבוא לכאן ויעיד על כך.
לאה ורון: באמת למה לצאת בהצהרה משותפת?
תלמה בירו: החברות המפרסמות 10 שנים קוראות לשקיפות ו-10 שנים זו בקשה שנאמרת בחלל האוויר.
יוליה שמאלוב-ברקוביץ: זאת אומרת, גם אתם סובלים.
תלמה בירו: אני לא אומרת שאנחנו סובלים.
תלמה בירו: אני אומרת שאנחנו רוצים להיות ככל העמים ולדבר על שקיפות.
תלמה בירו: אנחנו רוצים לדעת באמת האם מדובר על 30%, על 20%, על 10%, האם מדובר על 100 מיליון דולר, 500 מיליון שקל.
אסף אמיר: אתם לא יודעים?
תלמה בירו: אנחנו משערים.
תלמה בירו: יש עמימות, יש חשדנות.
תלמה בירו: בכל פעם שמפרסם יושב מול הפרסומאי שלו יש ענן של סימני שאלה בינינו.
תלמה בירו: הגענו למסקנה שצריך להסיר את הענן הזה.
תלמה בירו: גם הפרסומאים יודעים - - -
יוליה שמאלוב-ברקוביץ: אני באה לעזור לך, יקירתי.
תלמה בירו: איך?
יוליה שמאלוב-ברקוביץ: אני הולכת להגיש הצעת חוק - -
תלמה בירו: בלי הצעת חוק.
יוליה שמאלוב-ברקוביץ: - - עם יושב-ראש ועדת הכלכלה, שהולכת להגיד לכם שאם יש כאלה יועצים בשוק - - -
תלמה בירו: אל תגידי כך על דוד תדמור.
יוליה שמאלוב-ברקוביץ: אמרה היועצת המשפטית שאנחנו לא יודעים באמת מה הצעתם ומה הוא אמר.
תלמה בירו: אין צורך שהמחוקק יכניס את רגלו לשוק הזה.
תלמה בירו: את יודעת מה, תני לנו שנה של שקיפות.
תלמה בירו: סימן שאת לא ממש רוצה להסדיר, את רוצה לשנות סדרי עולם.
תלמה בירו: תני לנו תהליך של שקיפות ותראי איך נתנהג.
תלמה בירו: אולי גם אחרי השנה הזאת של השקיפות עדיין תתכנס - - -
אסף אמיר: אומרים לנו שאתם מקבלים כסף בחזרה מהמדיה דרך - - -
תלמה בירו: אנחנו לא, הפרסומאים.
אסף אמיר: אתם לא מקבלים שום דבר בחזרה?
יוליה שמאלוב-ברקוביץ: הם מחזירים לכם.
יוליה שמאלוב-ברקוביץ: הוא כרגע אמר שמחזירים לכם.
תלמה בירו: אנחנו מקבלים החזר עמלה מהפרסומאי, כי המדיה מחזירה לפרסומאי.
אסף אמיר: את קונה משהו, אני חייב להבין, מקבלת את הסחורה, ואז מי שמכר לך אותו נותן לך בחזרה כסף?
אסף אמיר: זה cickback.
תלמה בירו: אל תשתמש במלים האלה.
תלמה בירו: אלמנטרי לדעת מה קורה.
תלמה בירו: אני תנובה או סלקום או בזק או פז או יס, אני באה לאדון אדלר-חומסקי ואני אומרת לו, אני בזק – כמובן בואו נדבר על גופים ערטילאיים, לא על בזק ולא על אדלר-חומסקי – לי קוראים דלתא, ואני עכשיו רוצה לקנות פרסום, ומחיר הפרסום הוא 100,000 שקל, ואני מתבקשת לשלם עמלה של 10% כאשר הפרסומאי אומר לי: אני כבר אומר לך, 10%, אבל אני מחזיר לך 3%.
תלמה בירו: בזה הסתיים הנושא.
אסף אמיר: למה לא 7%?
אסף אמיר: אני לא מבין.
יוליה שמאלוב-ברקוביץ: למה שהמפרסם לא יגיד לפרסומאי: לא, תודה רבה.
יוליה שמאלוב-ברקוביץ: קח את זה על creative, קח את זה על עבודה שיווקית?
תלמה בירו: מכיוון שהשוק הוא חופשי ומכיוון שמדובר - - -
אסף אמיר: למה שהוא יחזיר לך 3%?
תלמה בירו: מכיוון שמדובר ביחסים די אינטימיים.
אסף אמיר: אז תעשי 7%.
תלמה בירו: מכיוון שמדובר ביחסים אינטימיים - -
תלמה בירו: - - יחסי קונה-מוכר בשוק חופשי, שבבם למחוקק אין צורך להיכנס ואין צורך להסדיר, כי השוק הזה רוצה להסדיר את עצמו ברגולציה עצמית, והוא כבר הוכיח שהוא יכול ברגולציה עצמית, ראה מקרה ה"תו האתי".
תלמה בירו: לכן מה שאנחנו באים ואומרים, בייחוד באוזני ועדת הכלכלה הנכבדה הזאת: שני הצדדים רוצים לדבר על שקיפות.
תלמה בירו: בגלל עצה משפטית מאוטוריטה אנחנו נמנעים מלהצעיד את השוק הזה קדימה בהצהרה היסטורית.
תלמה בירו: אם היה הממונה על ההגבלים מאפשר לנו בפרה רולינג לבוא ולהגיד: חברים יקרים, ממחר בבוקר יש לכם רשות לצאת בהצהרה משותפת – זה לא המפרסמים כל הזמן קוראים לפרסומאים - - -
יוליה שמאלוב-ברקוביץ: אני רק רוצה להגיד משפט אחד - - -
כרמל שאמה-הכהן: לא, יוליה.
כרמל שאמה-הכהן: נציגות הממונה על ההגבלים העסקיים.
טל רוטשטיין: בתחילת דבריך אמרת, חברת הכנסת, שהממונה על ההגבלים העסקיים לא מטפל בתחום הזה, זה לא מדויק.
טל רוטשטיין: כפי שציין עורך-הדין שטרום, בשנת 2008, כשהגיעה אלינו בקשה לאישור שיתוף פעולה של חברות רכש מדיה וזיהינו גידול משמעותי בריכוזיות בתחום של רכש המדיה ועלייה משמעותית בשיעורי גביית עמלות היתר, לא היתרנו להמשיך את שיתוף הפעולה, למעשה פירקנו את הגוף שאז נקרא "יונייטד", כי ראינו שנוצרו שם נתחי שוק מונופסונים, כלומר מונופול ברכש מדיה, ולכן בהחלט פעלנו בתחום.
טל רוטשטיין: חשוב להגיד שכיום אין בידינו נתונים על המצב בשוק, כי לא היו בשנים האחרונות בקשות שהיו בתחום, ולכן לא בדקנו אותו.
יוליה שמאלוב-ברקוביץ: את פנית אלי, אז אני רוצה לענות לך.
יוליה שמאלוב-ברקוביץ: ב-2008 לא הייתי בכנסת ואני לא יודעת מה עשיתם, אני יודעת שב-2012 יש משרדי פרסום, אולי אחד, אולי שניים, שמגיעים ל-40% משוק הפרסום ברכישת המדיה.
יוליה שמאלוב-ברקוביץ: אני באה ואומרת שההגבלים העסקיים לא מטפלים בזה כשאני יודעת שאלה הם הנתונים.
יוליה שמאלוב-ברקוביץ: אני אנצל את השטף שאני מדברת על זה ואענה לתלמה שכשאין ערכים – באים חוקים.
יוליה שמאלוב-ברקוביץ: כמעט בכל ועדה אני אומרת את המשפט הזה.
תלמה בירו: ערך גבוה - - -
יוליה שמאלוב-ברקוביץ: אם היו לכם ערכים לפני, לא היינו צריכים להגיש חוקים.
תלמה בירו: לכן אני אומרת שיש לנו ערך של שקיפות.
תלמה בירו: ברגע שהוא יאושר, אין ערך עליון ממנו.
יוליה שמאלוב-ברקוביץ: זה היה צריך להיות קודם, תלמה.
תלמה בירו: יוליה, את יודעת שזה אסור על-פי חוק.
תלמה בירו: למה את אומרת שזה היה צריך להיות קודם?
טל רוטשטיין: אני רק אשלים את דברי.
טל רוטשטיין: אנחנו פועלים כאשר מוגשות אלינו בקשות לאישור, בין אם מיזוגים, בין אם הסדרים כובלים.
טל רוטשטיין: לאחרונה הונחה על שולחננו בקשה לאישור הסדר כובל, ולכן אנחנו מתכוונים בתקופה הקרובה לבחון את תחום רכש המדיה מחדש.
אסף אמיר: אם מחר נגיש תלונה, תטפלו בה?
טל רוטשטיין: בנוסף רק אתייחס לדברי איגוד השיווק.
טל רוטשטיין: לא הגיעה אלינו פנייה, ולכן לא הבענו את דעתנו.
טל רוטשטיין: אם תפנו אלינו, תוכלו לקבל את דעתנו.
תלמה בירו: יש סיכוי שהיא תהיה שונה?
טל רוטשטיין: אני לא יודעת מה היו הדברים שהוצגו לעורך-הדין תדמור, ולכן אין לי שום יכולת להגיד מה תהיה תשובתנו.
ניצן הורוביץ: אני נציג איגוד היוצרים.
ניצן הורוביץ: אני מבקש להוריד את הדיון הזה רגע לפריזמה המצומצמת.
ניצן הורוביץ: פה מדברים על מיליארדים – 1.6 מיליארד שקל בטלוויזיה וכן הלאה.
ניצן הורוביץ: בואו לא נשכח, עם כל הכבוד, אתם מפרסמים בברייקים בתוך היצירות שלנו.
ניצן הורוביץ: עם ישראל, לא מעניין אותו לראות גמדים-גמדים ו-ג.
ניצן הורוביץ: יפית, הוא רואה את זה בעל כורחו ביצירות שלנו.
ניצן הורוביץ: אני מייצג 30 במאים, 30 כותבים שעובדים בערוץ 2 ובערוץ 10, שעובדים בפועל – הרוב לא עובדים – שכותבים את היצירות האלה, שעושים מורשת ישראלית, שעושים בידור, שעובדים על פיתוח השפה העברית, שעובדים ימים ולילות לעשות פה יצירה מקורית ברמה מסוימת כדי שהקהל יראה אותה.
ניצן הורוביץ: הציבור שלי לא מתפרנס, מבחינתי אתם יכולים לסגור את העסק.
ניצן הורוביץ: לא מעניינות אותי הפרסומות, ולא בטיח.
ניצן הורוביץ: בלי היצירה שלנו, אין לכם במה, אתם לא תפרסמו לא מים עם סוכר ולא לבן עם אני לא יודע מה.
ניצן הורוביץ: מתרוצצים פה מחירים של מיליארדים, ואני אומר לך שהבמאים שמביאים את הרייטינג, שמבדרים את עם ישראל, שנותנים לעם ישראל מורשת, שמפתחים את השפה העברית, לא שמים את הילדים בגן.
ניצן הורוביץ: אז המיליארדים האלה עם כל הכבוד, עם כל הכבוד גם אני יודע מה זה משרדי פרסום, הייתי שם, זה מקומם אותי מאוד שאנשים שיושבים על תחקירים ועושים שנים תחקירים על מורשת, על השואה ועל ההתיישבות וציונות או הומור ישראלי לא גומרים את החודש, לא לוקחים את הילדים לגן, בזמן שמי שהמציא לי "פרילי-לילי-לילי" גר בהרצליה פיתוח.
תלמה בירו: פרילי זה בערוצים המסחריים.
ניצן הורוביץ: זה לא ילך, ואני מודיע לכם: אנחנו - - -
תלמה בירו: בלי פרילי אין ערוץ מסחרי יש רק ערוץ 1.
ניצן הורוביץ: אז שלא יהיה.
ניצן הורוביץ: אנחנו מבחינתנו לא רוצים לעשות לכם "כוכב נולד" ולא רוצים לעשות לכם "פלפלים".
ניצן הורוביץ: אנחנו לא רוצים לעשות לכם, מכיוון שאנחנו לא מתפרנסים.
ניצן הורוביץ: אתם מדברים פה על מיליארדים, ואני מדבר אתך על 30 איש פעילים שלא יכולים לשים ילדים בגן.
ניצן הורוביץ: לא מעניין אותי כל הכסף שמדברים עליו ועמלות היתר, בסוף עם ישראל – אתם מבלבלים לו את המוח בכמויות ספוטים בלירה וחצי, 10 שנים כבר לא העליתם את המחיר של הספוטים שאתם משלמים - - -
תלמה בירו: זה לא אני, זה המדיה.
ניצן הורוביץ: המדיה לא העלתה את המחיר.
תלמה בירו: אני משלמת.
ניצן הורוביץ: אתם מבלבלים את עם ישראל בתוך הדברים האלה, אתם מבלבלים לו את המוח לקנות ולקנות.
ניצן הורוביץ: אני, שאני מייצר את התוכן הזה שבגללו הוא רואה טלוויזיה, לא יכול לקנות את מה שאתם מפרסמים כי זה כל כך יקר.
ניצן הורוביץ: מחירי הפרסום כבר 10 שנים אותו דבר, לא עלו בשקל, אני מרוויח חצי.
ניצן הורוביץ: זה לא מעניין אותי, זה לא מעניין אותנו, ואני מודיע לכם: זה לא יימשך, מכיוון שאנחנו לא רוצים להמשיך, כי אין לנו שום אינטרס להמשיך.
ניצן הורוביץ: אם אתם רוצים לפתוח ערוץ טלוויזיה וכל היום להגיד: קולה-קולה, לה, לה, לה, בובה-בובה, ועם ישראל יראה את זה, תעשו את זה לבד.
ניצן הורוביץ: אנחנו לא יכולים להמשיך לעבוד עשרות שעות בלי חשבון.
ניצן הורוביץ: אנשים שכותבים, כל יצירה שהם כותבים הם משקיעים בה אלפי שעות.
ניצן הורוביץ: אם תפרטי את זה לשעות, הם מרוויחים 1.90 לשעה.
ניצן הורוביץ: זה לא ייתכן.
ניצן הורוביץ: אני מברך את הכנסת שאתם מנסים לפתור את הבעיה הזאת.
יוליה שמאלוב-ברקוביץ: תהיה ספציפי יותר.
ניצן הורוביץ: זה אבסורד.
תלמה בירו: אנחנו לא יריבים, אנחנו מאותו צד של המתרס.
ניצן הורוביץ: לנו אין מה לאכול.
תלמה בירו: בגלל החובה - - -